CELEX: 32017R0569
Language: fi
Date: 2016-05-24 00:00:00
Title: Komission delegoitu asetus (EU) 2017/569, annettu 24 päivänä toukokuuta 2016, Euroopan parlamentin ja neuvoston direktiivin 2014/65/EU täydentämisestä rahoitusvälineillä käytävän kaupan keskeyttämistä ja lopettamista koskevilla teknisillä sääntelystandardeilla (ETA:n kannalta merkityksellinen teksti. )

31.3.2017   
            
            
               FI
            
            
               Euroopan unionin virallinen lehti
            
            
               L 87/122
            
         KOMISSION DELEGOITU ASETUS (EU) 2017/569,
   annettu 24 päivänä toukokuuta 2016,
   Euroopan parlamentin ja neuvoston direktiivin 2014/65/EU täydentämisestä rahoitusvälineillä käytävän kaupan keskeyttämistä ja lopettamista koskevilla teknisillä sääntelystandardeilla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 32 artiklan 2 kohdan kymmenennen alakohdan sekä sen 52 artiklan 2 kohdan kymmenennen alakohdan,
   sekä katsoo seuraavaa:
   
               (1)
            
            
               Rahoitusvälineellä käytävän kaupan keskeyttämiseen tai lopettamiseen tähtäävää tavoitetta ei joissain tapauksissa saavuteta, ellei direktiivin 2014/65/EU liitteessä I olevan C osan 4–10 kohdassa tarkoitetun tyyppisellä johdannaisella, joka liittyy tai jossa viitataan kyseiseen rahoitusvälineeseen, käytävää kauppaa myös keskeytetä tai lopeteta.
            
         
               (2)
            
            
               Määritettäessä tapauksia, joissa yhteys on sellainen, että kaupankäynti rahoitusvälineeseen liittyvillä johdannaisilla on tarpeen keskeyttää tai lopettaa, olisi otettava huomioon se, kuinka tiivis yhteys johdannaisen ja sen rahoitusvälineen välillä, jolla käytävä kauppa on keskeytetty tai lopetettu, on. Tältä osin olisi erotettava toisistaan johdannainen, jonka hinnan- tai arvonmuodostus on sidoksissa vain yhden kohde-etuutena olevan rahoitusvälineen hintaan tai arvoon, ja johdannaiset, joiden hinta tai arvo on riippuvainen useista hintamuuttujista, esimerkiksi johdannaiset, jotka on sidottu rahoitusvälineiden indeksiin tai koriin.
            
         
               (3)
            
            
               Kyvyttömyyden hinnoitella rahoitusvälineeseen liittyvät johdannaiset asianmukaisesti, mikä johtaa tavanomaisesta poikkeavaan kaupankäyntiin, olisi katsottava olevan suurinta silloin, kun johdannaisen kohde-etuutena on vain yksi rahoitusväline. Jos johdannainen liittyy tai siinä viitataan rahoitusvälineiden koreihin tai indeksiin, joissa keskeytetty rahoitusväline on vain yksi osa, vaikutus markkinatoimijoiden kykyyn määrittää oikea hinta on pienempi. Se, minkälainen yhteys johdannaisen ja kohde-etuuden välillä on, olisi siksi otettava huomioon tarkasteltaessa keskeyttämisen tai lopettamisen kokonaistavoitetta.
            
         
               (4)
            
            
               Olisi otettava huomioon, että markkinoiden ylläpitäjän on varmistettava oikeudenmukainen, asianmukainen ja tehokas kaupankäynti markkinoillaan. Tämän asetuksen soveltamisalan ulkopuolella markkinoiden ylläpitäjän on arvioitava, vaarantaako kohde-etuutena olevalla rahoitusvälineellä käytävän kaupan keskeyttäminen tai lopettaminen tasapuolisen ja asianmukaisen kaupankäynnin johdannaisella sen kauppapaikassa, ja myös toteutettava asianmukaisia toimia esimerkiksi keskeyttämällä tai lopettamalla kaupankäynti rahoitusvälineeseen liittyvillä johdannaisilla omasta aloitteestaan.
            
         
               (5)
            
            
               Direktiivin 2014/65/EU 32 artiklan 2 kohtaa ja 52 artiklan 2 kohtaa olisi sovellettava johdonmukaisesti erityyppisissä kauppapaikoissa. Nämä säännökset ovat sisällöllisesti tiiviisti sidoksissa toisiinsa, koska niissä täsmennetään kaupan keskeyttämistä tai lopettamista erityyppisissä kauppapaikoissa. Yhdenmukaisen soveltamisen varmistamiseksi näiden säännösten olisi tultava voimaan samaan aikaan, ja jotta edistettäisiin kattavaa käsitystä sidosryhmissä, erityisesti velvoitteiden soveltamisalaan kuuluvissa sidosryhmissä, direktiivin 2014/65/EU 32 artiklan 2 kohdan ja 52 artiklan 2 kohdan mukaiset tekniset sääntelystandardit on tarpeen konsolidoida yhdeksi asetukseksi.
            
         
               (6)
            
            
               Johdonmukaisuuden ja rahoitusmarkkinoiden moitteettoman toiminnan varmistamisen vuoksi tämän asetuksen säännöksiä ja kansallisia säännöksiä, joilla direktiivi 2014/65/EU saatetaan osaksi kansallista lainsäädäntöä, on tarpeen soveltaa samasta päivästä alkaen.
            
         
               (7)
            
            
               Tämä asetus perustuu teknisten sääntelystandardien luonnoksiin, jotka EAMV on toimittanut komissiolle.
            
         
               (8)
            
            
               EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklalla perustetulta arvopaperimarkkina-alan osallisryhmältä,
            
         ON HYVÄKSYNYT TÄMÄN ASETUKSEN:
   1 artikla
   Johdannaisen, joka liittyy tai jossa viitataan rahoitusvälineeseen, jolla käytävä kauppa on keskeytetty tai lopetettu, ja alkuperäisen rahoitusvälineen välinen yhteys
   Säännellyn markkinan ylläpitäjän ja sijoituspalveluyrityksen tai markkinoiden ylläpitäjän, joka ylläpitää monenkeskistä kaupankäyntijärjestelmää tai organisoitua kaupankäyntijärjestelmää, on keskeytettävä tai lopetettava direktiivin 2014/65/EU liitteessä I olevan C osan 4–10 kohdassa tarkoitetulla johdannaisella käytävä kauppa, jos johdannainen liittyy tai siinä viitataan vain yhteen rahoitusvälineeseen ja kyseisellä rahoitusvälineellä käytävä kauppa on keskeytetty tai lopetettu.
   2 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 3 päivästä tammikuuta 2018.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 24 päivänä toukokuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 349.
   
      (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).